עזה: ירי לעבר מניחי מטענים, פעיל חמאס נהרג
חיל האוויר ביצע את הירי לעבר חוליית מניחי מטענים שהתקרבו לכוחות בבית חנון, בצפון הרצועה. כמו כן הותקף מבנה בעיר עזה, שלדברי צה"ל משמש להכוונת טרור. כוח צה"ל נכנס כמה מאות מטרים לתוך הרצועה כדי לחשוף מטענים ומנהרות
חנן גרינברג ועלי ואקדפורסם: 04.07.06 , 00:28
מקורות פלסטינים דיווחו הלילה (יום ג') כי פעיל חמאס נהרג בתקיפת חיל האוויר בבית חנון, שבצפון הרצועה. לדברי המקורות, ההרוג הוא איסמעיל אל מסרי, בן 19, פעיל בזרוע הצבאית של הארגון ושוטר בביטחון הלאומי הפלסטיני. בתקיפה נפצעו שני חמושים נוספים. מצה"ל נמסר כי כלי טיס של חיל האוויר ביצע ירי לעבר חוליה של מניחי מטענים שהתקרבו לכוחות צה"ל הפועלים במקום.
על פי דיווח פלסטיני נוסף, מעט אחרי 1:00 ירה מסוק של חיל האוויר טיל לעבר האוניברסיטה האיסלאמית בעיר עזה, המזוהה עם החמאס. לא ידוע על נפגעים. מצה"ל נמסר כי מדובר במבנה המשמר לארגון והכוונת פעילויות טרור.
מקורות פלסטינים ברצועת עזה מסרו הלילה ל-ynet כי כוח גדול של צה"ל נכנס למרחק של קילומטר בתוך השטח הפלסטיני בצפון הרצועה. על פי הדיווח, הכוחות קוראים לתושבים להתרחק מן האזור. מצה"ל נמסר כי הכוחות פועלים בתוך הרצועה, סמוך לגדר המערכת, במטרה לחשוף מטעני נפץ ומנהרות.
אתמול בצהריים נהרג פלסטיני פעיל חמאס ופעיל נוסף, קרוב משפחתו, נפצע לאחר שכלי טיס ישראלי ירה טיל לעבר קבוצת חמושים. הפלסטיני ההרוג הוא עבד אל רחים שנבארי, בן 30 פעיל בזרוע הצבאית של החמאס. מוקדם יותר נכנסו כלים משוריינים ודחפורים לפעילות נקודתית בצפון רצועת עזה. במהלך הפעולה זיהו חיילי צה"ל שני פלסטינים חמושים וירו לעברם, ולפחות חמוש אחד נהרג.
גורמים פלסטינים בצפון הרצועה מסרו שחיילים השתלטו על מספר מבנים בבית חנון. לדבריהם, חיילים התמקמו על גגות בתים בעיירה. מטרת ההשתלטות היא תפיסת עמדות שליטה ותצפית כחלק מהפעילות השגרתית בצפון הרצועה.
כוחות צה"ל הלילה ברצועה
טנקים הלילה בשערי בית חנון